Prentútgáfa Stundarinnar kemur næst út þann 20. desember . Sjálfstæðisfélag gagnrýnt fyrir myndmál nasista - „ Ekki gegn neinum þjóðfélagshópi “ Nýtt Félag sjálfstæðismanna um fullveldismál notar myndmál og hugtök í auglýsingu sem minna á þjóðernissinna . Stofnendur vilja sporna gegn fylgistapi Sjálfstæðisflokksins . „ Ég átta mig ekki alveg á því af hverju þessi mynd á að tákna eitthvað slæmt , “ segir einn stofnenda . Félag sjálfstæðismanna um fullveldismál verður stofnað formlega fullveldisdaginn 1. desember næstkomandi . Aðstandendur stofnfundarins hafa sætt gagnrýni á samfélagsmiðlum í dag vegna auglýsingar með myndmáli og hugtökum þjóðernissinna og nasista . Ólafur Hannesson , einn þeirra sem standa að stofnun félagsins , segist ekki vera í forsvari fyrir hópinn þar sem formaður hefur ekki verið kosinn . Hann segir teikningu í auglýsingunni vera fengna af forsíðu gamals eintaks af Morgunblaðinu . „ Það er ekki verið að höfða gegn neinum hópum eða slíkt , “ segir Ólafur . „ Þetta er bara fólk sem þykir vænt um land og þjóð og vill standa vörð um fullveldið . Þetta er ekki þessi myndlíking sem er búið að setja fram á Facebook og í fjölmiðlum . “ Forsíða MorgunblaðsinsMerki flokks Quisling var notað á kosningadegi eftir að Hitler hafði hertekið Noreg . Ólafur segir að það hljóti að hafa verið hugsunarleysi að sjá ekki þessa tengingu . „ Þeir sem eru að búa til eitthvað út úr þeirri mynd eru kannski aðilar sem hafa meiri áhuga á að mistúlka þetta en að sjá hvað raunverulega er til staðar , “ segir Ólafur . „ Ég átta mig ekki alveg á því af hverju þessi mynd á að tákna eitthvað slæmt í því samhengi . Þetta á ekki að vera nein sérstök þjóðernishyggja eða eitthvað svoleiðis . Það er bara verið að tala um að vernda fullveldið og ég held að flestir geti verið sammála um að það sé jákvæður hlutur . Það snýr ekki gegn neinum þjóðfélagshópi . “ Í auglýsingu vegna fundarins er notuð teikning af þreknum manni og slagorðið „ Frjáls þjóð í frjálsu landi “ . Fyrir aftan manninn eru til stuðnings vígbúinn víkingur , kaþólskur prestur og fleiri menn í herklæðum . Víkingurinn heldur á skildi með sólkrossinum , merki sem í gegnum tíðina hefur verið notað af þjóðernissinnum . Najsonal Samling , flokkur norska fasistans Vidkun Quisling , notaði krossinn í merki sínu og í seinni tíð hefur hann verið notaður í merki nýnasistavefsíðunnar Stormfront . „ Þetta á ekki að vera nein sérstök þjóðernishyggja eða eitthvað svoleiðis “ Teikningin birtist á forsíðu Morgunblaðsins kosningadaginn 5. júlí 1942 , á sama tíma og flokkur Quisling var forsætisráðherra Noregs undir hersetu Nasistaflokks Adolf Hitler . Á teikningunni sést að samkoman er líklega á Þingvöllum , þar sem fjöldi manns er samankominn og veifar spjöldum með listabókstafnum D fyrir Sjálfstæðisflokkinn . „ Stefna Sjálfstæðisflokksins , “ stendur á forsíðunni . „ Endurreisn lýðveldisins . Frjáls þjóð í frjálsu landi . Reykvíkingar fylkja sjer um D-listann í dag . “ Ólafur segir að félagið sé stofnað vegna óánægju með hvert Sjálfstæðisflokkurinn stefnir og með það að markmiði að halda félögum í flokknum . Fylgi flokksins hefur minnkað nokkuð að undanförnu og er Miðflokkurinn kominn upp að hlið hans sem annar af stærstu flokkum landsins . Ólafur segir að ekki sé verið að reyna að ná til ákveðins hóps flokksmanna með myndmálinu . „ Hugmyndin með félaginu er að halda utan um þann hóp sem finnst vanta ákveðinn stuðning í flokknum við þessi fullveldismál , “ segir hann . „ Það er ekki verið að höfða inn á neina sérstaka aðila með myndmálinu . Það eru málefnin sem skipta máli . “ AuglýsinginFélagið verður stofnað í húsakynnum Sjálfstæðisflokksins 1. desember . Merki StormfrontNýnasistasíðan hefur notað útgáfu af sólkrossinum í merki sínu . Magnús Þór Hafsteinsson , fyrrverandi þingmaður , bendir á líkindin við áróður nasista í færslu á Facebook . „ Sjálfstæðisflokkurinn er eilítið óheppinn með myndarval á auglýsingunni fyrir nýja félagið sitt , “ skrifar hann . „ Merkið á skildi víkingins er sólkrossinn , flokksmerki norska nasistaflokksins Nasjonal samling sem var illræmdur flokkur Vidkuns Quislings . Bergmálið við áróðursveggspjöld þess flokks er vægast sagt óþægilegt . “